กระฉับกระเฉง! “บิ๊กป้อม” นำประชุมรัฐมนตรีนัดแรก-ย้ำไม่ปรับ ครม.
พล.อ.ประวิตร วงษ์สุวรรณ เป็นประธานประชุม ครม.นัดแรก หลังศาลรัฐธรรมนูญสั่งให้ พล.อ.ประยุทธ์ จันทร์โอชา หยุดปฏิบัติหน้าที่นายกรัฐมนตรี พร้อมยืนยันไม่ปรับ ครม.
พล.อ.ประวิตร วงษ์สุวรรณ เป็นประธานประชุม ครม.นัดแรก หลังศาลรัฐธรรมนูญสั่งให้ พล.อ.ประยุทธ์ จันทร์โอชา หยุดปฏิบัติหน้าที่นายกรัฐมนตรี พร้อมยืนยันไม่ปรับ ครม.
30 ส.ค. 2565

ผู้สื่อข่าวรายงานว่า บรรยากาศการประชุมคณะรัฐมนตรี หรือ ครม.ซึ่งเป็นนัดแรกที่ พล.อ. ประวิตร วงษ์สุวรรณ รองนายกรัฐมนตรีในฐานะรักษาการนายกรัฐมนตรี เป็นประธานการประชุมคณะรัฐมนตรี หลังศาลรัฐธรรมนูญมีคำวินิจฉัยให้ พล.อ. ประยุทธ์ จันทร์โอชา หยุดปฏิบัติหน้าที่นายกรัฐมนตรี จนกว่าศาลจะมีคำวินิจฉัยกรณีการดำรงตำแหน่ง 8 ปี
โดยมีรายงานว่าทันทีที่ พล.อ.ประวิตร เดินทางถึงตึกสันติไมตรี ได้มีนายสุชาติ ชมกลิ่น รัฐมนตรีว่าการกระทรวงแรงงาน ในฐานะผู้อำนวยการพรรคพลังประชารัฐ พร้อมคณะทำงานตั้งแถวรอรับ ซึ่งเป็นที่น่าสังเกตว่า พล.อ. ประวิตร ได้ลงรถด้วยท่าทีที่กระฉับกระเฉงไม่มีทีมรักษาความปลอดภัยเข้าประคอง และเมื่อพล.อ. ประวิตร เดินผ่านช่างภาพและสื่อมวลชนได้โบกมือทักทาย แต่ไม่ได้ตอบคำถามใดๆ
จากนั้น พล.อ.ประวิตร ได้เดินเข้าห้องรับรองสีเหลือง โดยมีพล.อ.อนุพงษ์ เผ่าจินดา รัฐมนตรีว่าการกระทรวงมหาดไทย รอรับ เพื่อนำเข้าห้องรับรองทันที โดยใช้เวลาพูดคุยประมาณ 20 นาที จากนั้น พล.อ. ประวิตร พร้อมพล.อ.อนุพงษ์ ได้เดินมายังบริเวณห้องโถง ตึกสันติไมตรี เพื่อร่วมประชาสัมพันธ์โครงการแรงงานพันธุ์ดี ตามวิถีเศรษฐกิจพอเพียง ที่นายสุชาติ นำเสนอ ระหว่างที่พล.อ.ประวิตรเดินผ่านสื่อมวลชนได้ทักทายได้หันมาทักทายยกมือรับไหว้และยิ้มแย้มแจ่มใส
ทั้งนี้ มีรายงานว่าการประชุม ครม.วันนี้ พล.อ.ประยุทธ์ จะเข้าร่วมประชุม ครม.ประชุมผ่านคอนเฟอเรนซ์  โดยพล.อ.ประวิตรได้เว้นที่นั่งนายกรัฐมนตรีไว้ และใช้เก้าอี้ในตำแหน่งรองนายกรัฐมนตรี ในการทำหน้าที่ประธานการประชุมวันนี้
ล่าสุด พล.อ.ประวิตร ไม่ได้มีการแถลงข่าวหลังประชุม ครม.ตามที่ พล.อ.ประยุทธ์ เคยทำหลังเสร็จสิ้นการประชุม ครม. แต่ได้ตอบคำถามสื่อมวลชนสั้นๆในระหว่างเดินทางกลับไปที่ห้องทำงาน ถึงกระแสข่าวการปรับคณะรัฐมนตรี โดยพล.อ.ประวิตร ยืนยันว่า ไม่มีการปรับ ครม.
ส่วนกรณี ส.ส.ประชาธิปัตย์ขู่ถอนตัว จากกระแสข่าว ส.ส.ภาคใต้ พรรคพลังประชารัฐ เสนอให้ปรับ ครม. โดยให้ริบโควตากระทรวงเกษตรฯ และกระทรวงพาณิชย์ พล.อ.ประวิตร กล่าวย้อนว่า “ไปถาม.ส.ส.ใต้ดู เพราะผมไม่ได้พูด”